Օսման Բայդեմիր

Օսման Բայդեմիր (, ), քրդական ծագմամբ թուրք քաղաքական գործիչ, փաստաբան և իրավապաշտպան: 2004- 2014 թվականներին եղել է Դիարբեքիրի քաղաքապետ: Մինչև 2014 թվականը եղել է «Խաղաղություն և ժողովրդավարություն» կուսակցության անդամ: Ներկայումս անդամակցում է Ժողովուրդների դեմոկրատական կուսակցությանը:

Կենսագրություն 
Օսման Բայդեմիրը ծնվել է 1971 թվականին Դիարբեքիրում: Ավարտել է Դիջլեի համալսարանի իրավագիտության ֆակուլտետը: 1995 թվականին ընտրվել է Թուրքիայի մարդու իրավունքների ասոցիացիայի Դիարբեքիրի ներկայացուցչության նախագահ: 1995- 2002 թվականներին եղել է Մարդու իրավունքների ասոցիացիայի կառավարման խորհրդի անդամ և փոխնախագահ: 1999 թվականի փետրվարին Բայդեմիրն առաջիններից մեկն էր, ով դատարանում պաշտպանեց Աբդուլլահ Օջալանին: 2002 թվականին DEHAP կուսակցության ցուցակով մասնակցել է 2002 թվականի խորհրդարանական ընտրություններին, սակայն կուսկացությունը չի կարողացել հավաքել խորհրդարան մտնելու համար անհրաժեշտ 10 %-ը: 2003 թվականին վեց ամիս ապրել է Միացյալ Նահանգներում՝ բարելավելով անգլերենի իմացությունը: 2004 թվականին ընտրվել է Դիարբեքիրի քաղաքապետի պաշտոնում:

Հետապնդում 
Իր իրավապաշտպան և քաղաքական գործունեության համար, Օսման Բայդեմիրը բազմիցս ենթարկվել է հետապնդումների և ստացել սպառնալիքներ: Համաձայն Amnesty International-ի 2004 թվականի փետրվարի 12-ի փոխանցման, Բայդեմիրին, ավելի քան 200 անգամ, դատարան են կանչել՝ իր իրավապաշտպան գործունեության համար: 2006 թվականի հուլիսի 11-ին Radikal թերթը հրապարակել է հոդված, որի համաձայն նախորդ երկու տարիներին Օսման Բայդեմիրի նկատմամբ հարուցվել է 129 քրեական գործ:

Մի անգամ Բայդեմիրի նկատմամբ հարուցվել է գործ՝ ամանորյա բացիկ ուղարկելու համար, որի տեքստը գրված է եղել քրդերենով: Նա մեղադրվել է օրենքի խախտման մեջ, համաձայն որի արգելվում էր օգտագործել այնպիսի տառեր, որոնք չկային թուրքերենի այբուբենի մեջ: Բացիկի տեքստում օգտագործվել էր «W» տառը:

Անձնական կյանք 
2005 թվականի մայիսին Բայդեմիրը ամուսնացել է Ռեյհան Յալչընդաղի հետ: 2006 թվականի ապրիլի 23-ին նրանք ունեցել են որդի, որին անվանել են Միրզանյար:

Ծանոթագրություններ

Արտաքին հղումներ
 Ի՞նչ են ուզում քրդերը (Դեկտեմբեր, 2004) ստորագրված նաև Օսման Բայդեմիրի կողմից:

Քուրդ քաղաքական գործիչներ
Թուրքիայի 26-րդ գումարման մեջլիսի պատգամավորներ
Թուրքիայի 25-րդ գումարման մեջլիսի պատգամավորներ
Քրդական ծագմամբ թուրքեր
Մարդու իրավունքների թուրք ակտիվիստներ
Անձինք Դիարբեքիրից
Թուրք իրավապաշտպաններ